作者:李商隱
標題:和孫樸韋蟾孔雀詠
內容:此去三梁遠，今來萬裡攜。西施因網得，秦客被花迷。可在青鸚鵡，非關碧野雞。約眉憐翠羽，刮目想金篦。瘴氣籠飛遠，蠻花向坐低。輕於趙皇后，貴極楚懸黎。都護矜羅幕，佳人炫繡袿。屏風臨燭扣，捍撥倚香臍。舊思牽雲葉，新愁待雪泥。愛堪通夢寐，畫得不端倪。地錦排蒼雁，簾釘鏤白犀。曙霞星斗外，涼月露盤西。妒好休誇舞，經寒且少啼。紅樓三十級，穩穩上丹梯。